
1. Declaraţia finală a convorbirilor ruso-japoneze

Preşedintele rus, Vladimir Putin, a respins, la 4 septembrie la Tokyo, revendicările teritoriale ale Japoniei privind cele patru insule Kurile, anexate de Rusia la sfârşitul celui de-al doilea război mondial, care împiedică de mult timp semnarea unui tratat bilateral de pace, au declarat responasabili din cele două ţări. 

Premierul nipon, Yoshiro Mori, a propus în cursul unei întrevederi cu Vladimir Putin ca frontierele ţării sale să fie extinse şi să includă cele patru insule controversate, situate la nord de arhipelagul nipon. Putin a respins categoric această idee, pe care a calificat-o drept “curajoasă şi bine studiată”, dar care “nu corespunde exact celei a Rusiei”. Cu toate acestea, cei doi lideri au convenit să continue negocierile pe baza acordurilor existente. 

Conflictul teritorial privind cele patru insule cu o suprafaţă totală de 5000 de metri pătraţi blochează semnarea oficială a unui tratat de pace din 1945, deşi, între timp, cele două ţări au pus capăt situaţiei conflictuale şi au stabilit relaţii diplomatice, în 1956. Insulele sunt înconjurate de ape foarte bogate în peşte şi reprezintă, de asemenea, o zonă de interes strategic, mai ales pentru Rusia, căreia îi oferă acces la Oceanul Pacific. 

*

Convorbirile la nivel înalt de la Tokio dintre premierul japonez, Yoshiro Mori, şi preşedintele rus, Vladimir Putin s-au încheiat la 5 septembrie fără ca cei doi demnitari să ajungă la o înţelegere în privinţa semnării unui tratat de pace bilateral în problema Insulelor Kurile, dar au căzut de acord să continue negocierile, conform unei declaraţii comune semnate imediat după cea de-a treia rundă de negocieri.

Vladimir Putin a declarat într-o conferinţă de presă comună că înţelegerea din 1997, de la Krasnoiarsk, în care se spunea că cele două ţări se angajează ca, până în 2000, să rezolve disputa teritorială şi să semmeze tratatul de pace, este în fapt un ţel, nicidecum o promisiune.

“Important nu este termenul scadent al semnării tratatului, ci bunacredinţă a celor două părţi”, a spus acesta. Întrebat dacă şi când va fi stabilit un nou termen limită, premierul Mori a declarat : “Am căzut de acord ca până la sfârşitul anului să fie făcute toate eforturile posibile în sensul semnării Tratatului de pace, dar a momentan nu suntem în măsură să dăm o dată limită.” 

Principalele puncte ale Declaraţiei japonezo-rusă sunt următoarele:

- premierul Mori şi preşedintele Vladimir Putin au stabilit să continue negocierile în vederea incheierii unui tratat de pace, încercând să rezolve diferendul celor patru insule Kurile - Etorofu, Kunashiri, Shikotan şi Habomai, pe baza înţelegerii dintre cele două state, inclusiv a Declaraţiilor de la Tokio din 1993 şi respectiv de la Moscova, din 1998;

- cei doi lideri au confirmat continuarea eforturilor de soluţionare a disputei conform înţelegerii din 1997;

- premierul japonez şi preşedintele rus au hotărât ca reprezentanţii oficiali din cadrul comitetului comun care lucrează la semnarea tratatului de pace să aibă în vedere următoarele aspecte:

■ să propună o nouă strategie diplomatică pentru accelerarea viitoarelor negocieri;

■ să pregătească elaborarea unui nou set de documente privind disputa teritorială istorică dintre Rusia şi Japonia, incluzând şi acte care să ateste evenimentele petrecute din 1993 încoace privind această dispută;

■ să facă eforturi în vederea unei corecte informări a publicului din ambele state despre importanţa semnării tratatului bilateral de pace;

■ să înfiinţeze un comitet comun care să aparţină ministerului de externe şi care să se ocupe doar de probleme legate de semnarea tratatului;

■ să înfiinţeze un comitet comun pe probleme de cooperare economică.

Conform analiştilor politici, negocierile din capitala niponă au decurs conform unui scenariu dinainte stabilit. Rusia, cum era de aşteptat, a confirmat existenţa diferendului teritorial cu Japonia. Politicienii niponi, în frunte cu premierul Yoshiro Mori, au propus să fie respectat planul de la Kawana referitor la soluţionarea problemei teritoriale, plan făcut public încă în aprilie 1998 de fostul premier Ryutaro Hashimoto, cu care Vladimir Putin s-a întâlnit în prima zi a vizitei sale la Tokio. Planul de la Kawana, convenit de fostul preşedinte rus, Boris Elţin şi expremierul nipon Ryutaro Hashimoto, prevede ca după demarcarea graniţelor şi trecerea insulelor sub jurisdicţia Japoniei, teritoriile aflate în litigiu să mai rămână de facto ruseşti o perioadă de timp. Din capul locului, delegaţia rusă a respins această propunere, declarând că n-o poate considera un compromis reciproc avantajos. Vladimir Putin a propus, la rândul său, înaintarea treptată, prin dezvoltarea relaţiilor bilaterale, spre un tratat de pace între cele două ţări. De aceea, şeful statului rus i-a propus lui Yoshiro Mori dezvoltarea unor raporturi bilaterale complexe. El l-a invitat pe Yoshiro Mori într-o vizită oficială în Rusia, cei doi lideri convenind să se întâlnească cel puţin o dată pe an.

 

2. Concluziile reuniunii ministeriale a UE de la Evian

Miniştrii de externe ai Uniunii Europene, reuniţi pe 2-3 septembrie, la Evian, au convenit să continue actuala reformă instituţională menită să pregătească Uniunea pentru extindere, înainte de a se angaja într-o alta, care să permită o nouă configuraţie a Europei. “Am schimbat puncte de vedere cu privire la viitorul Europei. Prioritatea absolută a tuturor este de a obţine un succes la Nisa”. “La Summitul din luna decembrie de la Nisa trebuie să se încheie Conferinţa Interguvemamentală (CIG), care include reforma instituţională necesară lărgirii spre Est, introducerea unei cooperării întărite, o nouă repartizare a voturilor în Consiliul de Miniştrii ai UE şi reforma Comisiei Europene”, a declarat şeful diplomaţiei franceze, Hubert Vedrine.

Vedrine a explicat la conferinţa de presă organizată la încheierea reuniunii că discuţiile privind viitorul Europei vor continua pe marginea CIG având în vedere că “aceasta nu este proprietate a francezilor sau a germanilor”, astfel încât “să se elimine orice nedumerire”. Conform analiştilor politici, dezbaterea iniţială privind convocarea sau nu a unei noi CIG, imediat după summitul de la Nisa pentru a aborda noi propuneri precum cele ale Franţei şi Germaniei asupra viitoarei evoluţii a Europei, pare să fi înclinat în favoarea studierii cu prudenţă a temei şi a nu se “precipita”, după cum s-a pronunţat ministrul spaniol de externe, Josep Pique.

 

 

Majoritatea statelor membre s-au delimitat de propunerea Germaniei şi Franţei de a avansa spre o nouă Europă cu un grup de ţări fruntaşe, preferând să se axeze pe probleme mai practice şi pe provocări pe termen scurt. Potrivit ministrului italian de externe, Lamberto Dini, între cei care sprijină poziţii destul de apropiate celor prezentate de Germania şi Franţa, “va fi nevoie de o cooperare întărită, dar deschisă tuturor” pentru a evita crearea unei Europe cu două nivele, fapt ce îngrijorează foarte mult ţările mici şi viitoarele ţări membre.

Ministrul francez de externe a subliniat că este “prea devreme” pentru a spune dacă la Nisa se va hotărî sau nu demararea unei noi CIG, având în vedere că “toate eforturile noastre sunt axate pe finalizarea celei în curs”. Reiterând că ţara sa nu va accepta “un acord minimal”, Vedrine a recunoscut că negocierile sunt în impas, având în vedere că ţările membre “s-au cantonat în poziţia lor iniţială”, exprimându-şi totodată dorinţa ca “lucrurile să înceapă să se mişte cu prilejul Consiliului informal de la Biarritz”, programat la 13-14 octombrie a.c.

Cu privire la obţinerea unei mai mari eficienţe în acţiunile pe plan extern ale UE, altele decât cele abordate la Evian, Hubert Vedrine a precizat că “au fost dezbătute modalităţile de ameliorare a mecanismelor de decizie şi de gestionare a deciziilor adoptate în acest domeniu”. În acest fel, UE intenţionează să scoată un mai mare profit din marile resurse politice şi financiare pe care le acordă în materie de cooperare şi asistenţă unor terţe ţări, având în vedere că Uniunea contribuie în proporţie de 55% la ajutorul mondial pentru dezvoltare, fapt pe care “Cei 15” consideră ca nu se reflectă îndeajuns pe scena internaţională.

În ce priveşte Balcanii, miniştrii s-au angajat să efectueze o schimbare radicală a politicii de sancţiuni impuse Serbiei, dacă opoziţia democrată faţă de Miloşevici va învinge la alegerile din 24 septembrie. Referitor la procesul de pace din Orientul Mijlociu, miniştrii au fost incapabili să adopte “o poziţie comună”, convenind că Europa îşi va avea momentul său post-pace din motive geografice şi istorice. Ei i-au cerut totodată prudenţă lui Arafat, înainte de o eventuală proclamare a statului palestinian, lansând un apel israelienilor şi palestinienilor privind încheierea unui acord-definitiv de pace, pe baza rezultatelor obţinute la Camp David, şi, de asemenea, să profite de extraordinara şansă oferită de aceste momente istorice.

Preşedintele Comisiei Europene, Romano Prodi, a încercat să aplaneze polemica provocată de comisarul pe problemele extinderii, germanul Guenter Verheugen, care a sugerat că ar fi convenabil să se organizeze un referendum cu privire la aderarea de noi membri la UE. Potrivit unei anchete realizată de Comisie în urmă cu câteva luni există o oarecare reticenţă a populaţiei europene faţă de extindere, mai ales în Germania şi Austria. Analiştii politici sunt de părere că, în aceste momente, organizarea unui referendum ar dinamita lărgirea şi, prin extindere, ar ridica un nou Zid intre cele două jumătăţi ale Europei. “Nu există schimbări în politica Comisiei Europene privind extinderea spre Est”, a declarat Romano Prodi, subliniind că executivul UE continuă să considere acest proces drept “cea mai importantă provocare a Uniunii”. El a încercat să minimalizeze declaraţiile comisarului său însărcinat cu extinderea, precizând că este vorba de “o neînţelegere” şi exprimându-şi dorinţa de a nu se “crea confuzie” între ţările candidate. Domnul Verhuegen a declarat ziarului german “Sueddeutsche Zeitung” că prin extinderea UE nu trebuie să se repete greşeala făcută de Germania cu introducerea monedei Euro, când deciziile au fost luate la cel mai înalt nivel politic, “în spatele poporului”. Aceste declaraţii ale comisarului german au provocat suprindere în rândul miniştrilor reuniţi la Evian. Şeful diplomaţiei franceze a amintit astfel că decizia de a accepta noi parteneri din Europa Centrală şi de Est a fost aprobată de liderii Uniunii Europene, fiind astfel o decizie adoptată la cel mai înalt nivel.

“Acum trebuie să avansăm pe calea acestor negocieri, pe care “Cei 15” le poartă cu candidaţii la aderare”, a precizat Vedrine. La rândul său, Romano Prodi, a insistat că atenţia în procesul de integrare trebuie să se focalizeze asupra negocierilor începute cu aspiranţii, intenţia fiind de “a nu se pierde nici un minut”. Ministrul german de externe, Joschka Fischer, s-a delimitat de declaraţiile lui Verheugen subliniind că este vorba de “comentarii personale” şi nu de poziţia guvernului german. Ministrul spaniol de externe, Josep Pique, a considerat la rândul său că declaraţiile comisarului însărcinat cu extinderea “nu sunt deloc oportune”. 

*

Preşedintele Comisiei Europene, Romano Prodi, s-a declarat “hotărât” să facă în aşa fel încât “primele aderări la UE să aibă loc cu adevărat până la încheierea mandatului” actualei Comisii, care expiră la sfârşitul anului 2004. 

“Insist oficial asupra angajamentului necondiţionat al Comisiei de a continua pe calea extinderii”, a declarat Prodi. “Nu poate încăpea nici o îndoială că această Comisie va fi la înălţimea provocării istorice de a uni Europa în anii următori”, a mai spus acesta în cursul unei intervenţii în faţa şefilor de delegaţii ale Comisiei, reuniţi la Bruxelles, potrivit unui comunicat al Executivului european.

Prodi a adăugat că acordă “cea mai mare importanţă” acţiunii Comisiei în procesul de extindere. “Sunt hotărît să mă asigur că primele aderări vor avea loc cu adevărat înainte de încheierea mandatului acestei Comisii”, a adăugat Prodi. “Extinderea este cea mai importantă sarcină pe care această Comisie s-a angajat să o pună pe picioare. Este necesar să deschidem acest capitol istoric al Uniunii cât mai curând posibil”, a adăugat el, reamintind că “Uniunea trebuie să fie gata pentru primirea de noi membri în ianuarie 2003”. 

Preşedintele Comisiei Europene a subliniat, de asemenea, că priorităţile Comisiei sunt “extinderea şi reforma Comisiei”. El a apreciat că eforturile pentru dezvoltarea stabilităţii şi cooperării regionale în Balcani şi în Mediterana sunt provocările majore pentru politica externă a UE. El a menţionat, mai ales, importanţa unui “parteneriat transatlantic strâns” cu Statele Unite şi a unor “legături solide” cu Rusia. 

La rândul său, comisarul pentru relaţii externe, Chris Patten, a reafirmat că reforma asistenţei acordate unor ţări terţe constituie o “prioritate urgentă”. El a prezentat liniile directoare pentru acţiunea pe plan extern a Comisiei, insistând pe realismul în alegerea obiectivelor, pe priorităţile mai clare şi pe o consolidare a rolului delegaţiilor în executarea politicii programelor. 

Serviciile externe ale Comisiei sunt formate dintr-o reţea de 123 de delegaţii permanente acreditate pe lângă terţe ţări sau instituţii internaţionale. Întâlnirile şefilor de delegaţii sunt organizate la nivel general sau regional. 

*

Extinderea Uniunii Europene este “pe calea cea bună”, a afirmat, marţi 5 septembrie a.c., comisarul european pentru extindere, Gunther Verheugen, care a dat asigurări că nu a sugerat niciodată organizarea unui referendum în Germania pe tema deschiderii către Est a Uniunii Europene. “Nu am cerut un referendum referitor la extindere, în Germania sau în alte ţări”, a subliniat comisarul european.

Gunther Verheugen se consideră nevinovat în legătură cu subiectul interviului acordat cotidianului german. Criticile pe care le-a suscitat acest interviu derivă de la o “interpretare” a afirmaţiilor sale, care nu reflectă “nici cuvintele, nici intenţiile, nici ideile” sale, a spus Verheugen. “Am dat acel interviu în nume personal, într-un context german, şi am subliniat că referendumurile ar putea fi utile pentru a stimula participarea cetăţenilor”, a spus el. “Dar nu am cerut organizarea de referendumuri nici în Germania, nici în alt stat membru”, a adăugat Verheugen, precizând că “de un an, luptă cu pasiune pentru extindere”. Un proces despre care a afirmat că nu doreşte să se transforme în ceva “pur tehnic” şi căruia doreşte “să-i dea un suflet”. “Trebuie să convingem că extinderea nu poate aduce decât avantaje pentru toate părţile”, a mai spus el. “Aceasta este ideea de bază care m-a preocupat în acel interviu”, a adăugat Verheugen, precizând că nu doreşte în nici un caz să impună “o nouă condiţie politică pentru extindere”.

Comisarul european a apreciat, totuşi, că partidele politice şi întreaga societate trebuie în prezent să se angajeze mai mult în “procesul de informare şi dialog” referitor la extindere. “Efortul european de comunicare în legătură cu extinderea, a adăugat el, nu constituie decât o parte a eforturilor necesare pentru umplerea golului existent între documentarea sporită din partea responsabililor politici sau a mediilor de afaceri şi starea de spirit mai pasivă sau neutră, adesea ostilă din rândul populaţiei. Ansamblul societăţii şi al responsabililor politici din ţările membre UE trebuie să-şi asume această sarcină”, a adăugat comisarul european. 

3. Summit-ul Mileniului al Organizaţiei Naţiunilor Unite

Viitorul ar fi trebuit să înceapă la 6 septembrie. Cel mai probabil însă este că lumea va continua să trăiască într-un prezent precar. Summitul Mileniului al Organizaţiei Naţiunilor Unite (ONU), care a reunit la New York, între 6 şi 8 septembrie, peste 150 de şefi de stat şi de guvern, într-o concentrare de putere fără precedent în istorie, a avut un program ambiţios pentru secolul al XXI-lea, dar cu posibilităţi limitate de reuşită. Un scop formidabil al reuniunii a fost acela de a găsi soluţii celor mai grave probleme cu care se confruntă omenirea - pe primele locuri situându-se sărăcia şi pacea.

Lucrurile urgente iau de obicei locul celor importante. Urgent pentru participanţii la Summit au fost problemele diplomatice în curs de derulare: iminenţa datei limită pentru ajungerea la un acord în procesul de pace din Orientul Mijlociu, normalizarea relaţiilor comerciale dintre China şi restul lumii sau necesitatea de credite din partea Rusiei.

Summitul a fost convocat încă din 1998, iar secretarul general al ONU, Kofi Annan, a depus toate eforturile pentru a nu rata această ocazie. Dar zilele premergătoare marelui eveniment nu au invitat la optimism. SUA, ţară gazdă şi lider politic şi economic indiscutabil în procesul globalizării, teoretic cel mai mare contribuabil la bugetul ONU, au o datorie de 1,7 miliarde de dolari faţă de organizaţie. În pofida acestui fapt, Bill Clinton a cerut ţărilor membre să contribuie cu mai multe fonduri. Proiectul cu totul nou de a împărţi preşedinţia Adunării Generale între două ţări, Namibia şi Finlanda, nu va uşura lucrurile. Finlanda se plânge că a fost marginalizată de Namibia în redactarea proiectului comunicatului final; Namibia acuză în schimb Finlanda de filtrare a conţinutului acestui proiect.

Cu toate acestea, este incontestabilă importanţa Summitului, care a fost o dezbatere privind viitorul organizaţiei, ca şi al lumii întregi, într-un moment în care graniţele naţionale au devenit aproape la fel de irelevante din punct de vedere economic şi politic aşa cum sunt sub aspectul maladiilor infecţioase sau al muzicii.

Cuvântul de deschidere a aparţinut preşedintelui Bill Clinton. Pe parcursul sesiunii, fiecare preşedinte prezent a avut la dispoziţie cinci minute pentru a se adresa Adunării.

Eveniment crucial, Summitul Mileniului a început, practic, cu o săptămână mai devreme, cu o conferinţă a liderilor religioşi ai lumii, o adunare a preşedinţilor parlamentelor din întreaga lume, precum şi cu o reuniune a sute de organizaţii neguvernamentale de pe fiecare continent.

Zeci de alte evenimente asemenea au fost planificate şi realizate în această săptămână, inclusiv “un dialog al civilizaţiilor", o întrunire a liderilor guvernamentali şi din sectorul privat, proteste de stradă şi o conferinţă urmată de dezbateri, împotriva rolului mai mare pentru businessul global în lumea afacerilor.

Summitul a fost o nouă şansă de realizare a unor progrese în procesele de pace din lume, mai ales în Orientul Mijlociu (la summit fiind realizată o întâlnire Clinton-Arafat-Barak). Pentru secretarul general al NATO, Kofi Annan, Summitul Mileniului este o şansă simbolică pentru fiecare lider participant de a-şi oferi sprijinul în eradicarea sărăciei până în 2015, stoparea răspândirii virusului HIV care provoacă SIDA, până în 2010, susţinerea operaţiunilor de pace. A fost pentru prima dată, când toate aceste probleme au constituit tema unui acord global ce a fost semnat de participanţi la sfârşitul reuniunii.

Reprezentanţii a aproximativ 70 de ţări au semnat alte tratate, existente, ale ONU, privind drepturile omului, discriminarea împotriva femeilor şi distrugerea minelor antipersoană.

Au existat întâlniri bilaterale - 250 au fost anunţate numai pentru prima zi a summitului - semn că bunavoinţă şi bune intenţii au existat.

Dar, în mod ironic, în timp ce ONU încearcă să-şi ducă la bun sfârşit planul de acţiune pentru secolul următor, membrii organizaiiei sunt indecişi dacă să extindă sau să reducă puterile ei politice. “Există o luptă reală pentru inima şi sufletul organizaţiei”, declara un expert ONU, de la New York, pe această temă.

În centrul disputei se află “Doctrina Annan”, viziunea revoluţionară a secretarului general al ONU, care a generat divizări încă de la anunţarea ei, anul trecut - când o ţară este confruntată cu un dezastru, război, chiar şi civil, sau conflict etnic, comunitatea internaţională trebuie constrânsă să intervină. Graniţele nu mai trebuie să fie graniţe. Suveranitatea nu mai trebuie să fie un scut pentru guvernele care abuzează de propriul lor popor.

Dar China şi alte state au replicat că problemele interne ale unei ţări rămân ale ei proprii. Pentru Beijing, intervenţia de anul trecut a NATO împotriva lugoslaviei a servit ca precedent pentru o intervenţie externă în relaţiile Chinei cu Taiwanul şi Tibetul. Rusia este îngrijorată de implicaţia ONU în felul cum este tratată republica separatistă Cecenia, iar India simte acelaşi lucru în legătură cu disputatul Caşmir. Chiar şi Australia a spus că va limita cooperarea cu monitorii ONU care au investigat discriminarea rasială împotriva aborigenilor. O serie de eşecuri ale “căştilor albastre” ale ONU - mai ales în Bosnia-Herţegovina şi Rwanda - au lucrat şi ele împotriva ideii unui rol extins al ONU. Secretarul general descria pericolele ce planează asupra ansamblului satului global-terorism, contaminare, distrugere a stratului de ozon şi climei, răspândire a bolilor, migrări masive şi cerea mijloace noi pentru ca ONU să poată acţiona. El a propus, între alte măsuri, un plan - prost văzut de lumea a treia - pentru ca ONU să poată coopera cu marile corporaţii private. Compania suedeză Ericsson, s-a angajat astfel să asigure comunicaţiile în operaţiunile de acordare urgentă de ajutor persoanelor afectate de catastrofe naturale, precum cutremure sau inundaţii. Cel mai important, în opinia lui Annan, este reformarea Consiliului de Securitate (ar trebui să fie mai lărgit şi mai puţin supus veto-ului) şi dotarea ONU cu o autentică forţa de intervenţie pentru prevenirea conflictelor.

Pentru a obţine acest lucru, el a cerut Consiliului de Securitate să nu aprobe nici un fel de intervenţie fără să se asigure în prealabil de disponibilitatea trupelor; că aceste trupe pot face uz de un grad determinat de forţă, şi punerea la punct a unui cod penal internaţional, aplicabil acolo unde legile locale sunt lispite de validitate, precum Timorul de Est. Eşecuri sângeroase asemeni celor din Rwanda sau Bosnia apasă greu asupra conştiinţei lui Annan şi au afectat ireparabil imaginea Căşitilor Albastre, din care 35.000 continuă să fie defăşuraţi în 14 ţări.

În afară de abordarea vechilor probleme, Summitul Mileniului a încercat să aducă soluţii noilor provocări ale secolului al XXI-lea.

Aceasta se preconiza încă de acum cinci ani, cu ocazia aniversării a 50 de ani de la crearea organizaţiei, când a fost adoptată o Declaraţie de toţi cei 185 de membri (ulterior numărul a crescut la 188). Ei s-au angajat atunci ca “Naţiunile Unite să intre în secolul al XXI-lea dotată cu mijloace, resurse financiare şi structuri care să-i permită să servească mai eficient popoarele”. Atunci bunele intenţii au rămas ipotecate de dezacorduri precum modalităţile de reformare a structurilor şi de neadoptarea de soluţii reale pentru a rezolva criza financiară în care se zbate de câţiva ani ONU ca urmare, mai ales, a neachitării de către SUA a datoriei lor faţă de organizaţie.

ONU este, însă, privită mai degrabă ca o speranţă pentru rezolvarea problemelor globalizării, decât ca o sursă a lor şi nu se aşteaptă ca organizaţia să fie subiectul unor demonstraţii cum au fost cele de la Washington şi Seattle, împotriva Băncii Mondiale, a Fondului Monetar Internaţional şi a Organizaţiei Mondiale a Comerţului.

În raportul prezentat anul trecut Adunării Generale, Kofi Annan recunoaştea că globalizarea permite o creştere economică extraordinară şi oferă şanse pentru întreaga planetă, dar sublinia că bogăţia se distribuie din ce în ce mai inegal - 1,2 miliarde de persoane trăiesc cu mai puţin de un dolar pe zi - şi că noua economie este lipsită de reguli sociale. ONU, potrivit lui Annan, va trebui să acţioneze ca regulator al globalizării.

La ONU, globalizarea înseamnă multe lucruri pentru mulţi oameni. Nu este vorba doar de o “mişcare” mai mare a bunurilor, a locurilor de muncă, a capitalului de-a lungul graniţelor, acest fenomen are componente culturale, de mediu, politice, la fel de importante. 

Pentru unele ţări, majoritatea făcând parte din lumea industrială, globalizarea este o posibilitate de a extinde standardele internaţionale în domeniile legii, dezvoltării sociale şi a drepturilor umane. Pentru altele, multe dintre ele în curs de dezvoltare, globalizarea înseamnă alinierea la noile centre de putere. Globalizarea este percepută ca o forţă pentru schimbarea socială, care va ajuta la apropierea prăpastiei dintre bogaţi şi săraci, dintre Nordul industrializat şi Sudul în curs de dezvoltare. Dar este, de asemenea, văzută ca o forţă distructivă, pentru că este “condusă” de puteri coloniale, care au lansat o campanie globală de control imperial al popoarelor şi resurselor pe care le numim “lumea a treia”.

Secretarul general al ONU, Kofi Annan, spunea că globalizarea este un fenomen definitoriu pentru era noastră. Lumea în jurul nostru se schimbă şi noi ne schimbăm odată cu ea, sau rămânem în urmă. Trebuie să ne adaptăm realităţilor care ne înconjoară.

În această ordine de idei, în timpul summitului, participanţii vor trebui să caute să aibă în vedere o nouă ordine economică mondială şi să caute soluţii pentru eliminarea distanţei Nord-Sud.

În ultimii o sută de ani, şi în mod special în ultimii zece, creşterea economică mondială a cunoscut momente de progres al înaltei tehnologii în pofida dificultăţilor şi a obstacolelor. În timp ce economia occidentală, în special economia americană, continuă să crească, multe ţări în curs de dezvoltare au cunoscut o lentoare în progresul economic, unele chiar confruntându-se cu o stagnare şi chiar o regresie economică. Ca rezultat, prăpastia dintre Nord şi Sud s-a adâncit. Deşi comunitatea internaţională a încercat să rezolve problema, distanţa dintre naţiunile cele mai dezvoltate şi majoritatea naţiunilor nedezvoltate este tot mai mare.

Fostul şef al Fondului Monetar International Michel Camdessus a avertizat că dacă această distanţă continuă să se mărească, sărăcia va duce la tulburări sociale şi la conflicte care vor distruge ordinea societăţii umane.

Istoria arată că în afară de problemele interne ale unor ţări în curs de dezvoltare, cea mai importantă cauză a acestei diferenţe care devine tot mai pregnantă este eşecul în instaurarea unei ordini economice raţionale şi juste care să aibă ca rezultat dezvoltarea comună a tuturor ţărilor.

Actuala ordine economică mondială a fost creată şi definită de câteva ţări dezvoltate, după cel de-al II-lea război mondial, reflectând în special interesele acestora. Ea nu întruchipează interesele legitime şi cerinţele rezponabile ale ţărilor în curs de dezvoltare, aflate în marea lor majoritate în acel moment sub o conducere colonială sau semicolonială. Având avantajul unei asemenea ordini economice, statele dezvoltate şi-au construit propria superioritate economică, extinzându-se în toată lumea pentru a căuta mai multe resurse şi pieţe. Într-un anumit sens, afirmă istoricii, ţările dezvoltate şi-au realizat creşterea economică pe seama intereselor ţărilor în curs de dezvoltare.

La cumpăna mileniilor, comunitatea internaţională a recunoscut ca fiind din ce în ce mai clar că cel mai important factor pentru a micşora distanţa Nord-Sud este de a introduce o ordine economică internaţională rezonabilă şi justă, care să reflecte pe deplin şi să garanteze interesele economice ale ţărilor în curs de dezvoltare.

Ţările dezvoltate se bucură de beneficii dominanate de pe urma globalizării economice, în timp ce multe ţări în curs de dezvoltare sunt copleşite de datorii grele mai ales din cauza conducerilor coloniale, ca şi a ordinii economice internaţionale nedrepte.

Ţările în curs de dezvoltare şi-au repetat apelul adresat ţărilor bogate de a-şi menţine angajamentele de a le acorda primelor o mai mare asistenţă, cerându-le să nu le mai pună condiţii incorecte sub pretextul îmbunătăţirii drepturilor omului şi democraţiei. Ţările în curs de dezvoltare au invitat statele dezvoltate să extindă comerţul, să deschidă pieţe şi să transfere tehnologii noi şi avansate pe teritoriul lor.

Prăpastia dintre Nord şi Sud este una din principalele preocupări ale lumii într-un moment în care Omul intră intr-un nou Mileniu şi speră într-o prosperitate comună.

*

Masa rotundă este cel mai recent mod de organizare a discuţiilor diplomatice, aplicat în premieră la Summitul Mileniului, manifestare de o amploare fără precedent care a reunit în metropola americană peste 150 de şefi de stat şi de guvern.

Oficialii ONU au elogiat avantajele acestei iniţiative, care oferă posibilitatea discutării şi rezolvării unora dintre cele mai delicate probleme internaţionale. Cheia succesului ideii constă în faptul că astfel de runde de discuţii se desfăşoară cu uşile închise, ceea ce permite, într-o oarecare măsură, şefilor de stat şi de guvern să discute liber, fără ca cineva să le poată reproşa ulterior afirmaţiile făcute în acest cadru.

Organizatorii Summitului Mileniului nu au stabilit anumite teme de discuţie, în speranţa că participanţii nu vor neglija, totuşi, abordarea problemei reformei ONU. “Rezultatele obţinute în jurul acestor “mese rotunde” au favorizat o serie de întâlniri neprotocolare şi, alături de discuţiile oficiale, au oferit o idee asupra a ceea ce gândesc liderii politici”, aprecia Louise Frechette, ministră a Canadei.

Cele patru “mese rotunde” organizate cu ocazia Summitului Mileniului au fost conduse de primul ministru al Singapore, Goh Chok Tong, de preşedintele Poloniei, Aleksander Kwasniewski, de preşedintele Venezuelei, Hugo Chavez, şi de omologul lor algerian, Abdelaziz Bouteflika.

Problemele păcii mondiale au dominat prima, din cele trei zile ale summitului ONU de la New York, pe parcursul căreia 159 de şefi de stat şi guvern şi-au ascultat colegii susţinând măsuri de consolidare a eforturilor de menţinere a păcii în zonele fierbinţi de pe glob şi de eliminare a sărăciei. Natura periculoasă a muncii ONU a fost pusă în evidenţă de uciderea în ziua precedentă a trei trimişi ai ONU în Timorul de est, care au căzut victimă adversarilor unui acord politic mediat de forul internaţional asupra independeniei acestei regiuni.

Preşedintele SUA, Bill Clinton, cel francez, Jacques Chirac, cancelarul german, Gerhard Schroeder, premierul britanic, Tony Blair, şi alţi lideri au pledat pentru îmbunătăţirea mecanismelor de menţinere a păcii.

Preşedintele Clinton, vorbind în deschidere, a cerut vastei audienţe să pregătească ONU pentru o nouă eră în care forţele internaţionale vor trebui să traverseze rapid frontierele naţionale peniru a proteja oameni aflaţi în primejdie. Abordând problema intervenţiei ONU în dispute etnice sau religioase, preşedintele SUA a afirmat că, dacă acestea fac parte din misiunile ce îi revin organizaţiei, trebuie găsită o modalitate de a apăra populaţiile şi frontierele respectând totodată suveranitatea şi integritatea teritorială.

În alte discursuri, preşedintele Chirac, a cărui ţară deţine în prezent preşedinţia Uniunii Europene, a subliniat că Uniunea, care are un rol de lider în economia mondială şi instituţiile multilaterale, este decisă “să-şi respecte cât mai deplin responsabilităţile faţă de cauza păcii”.

Premierul Blair s-a concentrat asupra Africii, menţionând că Marea Britanie îşi va majora bugetul de ajutor cu 70% până în 2004 şi apelând la elaborarea unui “nou parteneriat” cu acest continent, unde 21 din 44 de ţări sunt afectate de războaie şi maladii.

Interesele regionale şi-au ocupat locul de interes. Gancelarul Schroeder s-a referit la reforma CConsiliului de Securitate al ONU, reformă care să creeze un loc pentru Germania.

Preşedintele chinez, Jiang Zemin, a susţinut înlocuirea erei războiului rece cu o perioadă nouă în care rolul principal in relaţiile internaţionale să revină păcii şi dezvoltării, notând că “respectarea suveranităţii şi independenţei fiecăruia este vitală pentru menţinerea păcii mondiale”.

Preşedintele rus, Vladimir Putin, a cerut comunităţii internationale să demilitarizeze spaţiul cosmic şi i-a invitat pe ceilalţi lideri să discute pe marginea acestui subiect anul viitor la Moscova. 

Preşedintele iranian, Mohammad Khatami, care urma să-şi rostească alocuţiunea după-amiaza, şi-a devansat-o pentru a putea fi auzită de preşedintele SUA şi s-a referit la conflictul dintre civilizaţia islamică şi cea occidentală, observând că “lumea nu va mai putea fi condusă de monopoluri asupra culturii şi capitalului”.

Cei doi protagonişti ai procesului de pace din Orientul Mijlociu, liderul palestinian, Yasser Arafat, şi premierul israelian, Ehud Barak, de la care Bill Clinton speră o apropiere a poziţiilor pe ultima sută de metri a preşedinţiei sale, au lansat de la tribuna ONU apeluri reciproce de găsire a unei căi spre pace şi şi-au reiterat diferenţele de vederi asupra Ierusalimului. Ehud Barak a afirmat că Ierusalimul va rămâne “unit şi deschis tuturor celor care îl iubesc”. “Unii dintre prietenii şi fraţii noştri consideră că ajungerea la un acord final are nevoie de o şansă suplimentară pentru ca aceste eforturi să izbândească”, a spus liderul palestinian. După întâlnirile bilaterale prilejuite de summit Bill Clinton - Ehud Barak şi Bill Clinton - Yasser Arafat, purtătorul de cuvânt al preşedintelui SUA, Joe Lockhart, a precizat că, aşa cum era de aşteptat, “nu s-a obţinut un progres, dar procesul continuă”.

Summit-ul a prilejuit totodată o întâlnire bilaterală Clinton - Vladimir Putin, pe parcursul căreia cei doi şefi de stat au discutat în principal despre controlul armelor şi s-au angajat să coopereze împotriva pericolului unor rachete provenite din terţe ţări. Atmosfera întâlnirii de 90 de minute a fost mai relaxată ca urmare a deciziei de ia 1 septembrie a lui Bill Clinton de a arnâna hotărârea asupra desfăşurării unui sistem naţional de apărare antirachetă. Cei doi preşedinţi au semnat o declaraţie comună în care reafirmă rolul fundamental al tratatului antibalistic ABM în controlul armamentelor, rol subliniat de Putin în discursul său. Declaraţia este similară documentelor semnate anterior de cei doi preşedinţi, la summit-urile de la Moscova şi Okinawa, SUA nedorind “paralizarea” cooperării strategice din cauza dorinţei Washingtonului de a amenda tratatul ABM şi a desfăşura teatrul antirachetă, a precizat secretarul de stat adjunct Strobe Talbott. 

Preşedinteie Putin a avut o serie-maraton de întâlniri cu lideri mondiali între care preşedintele Jiang Zemin, cancelarul Schroeder, preşedintele Khatami şi Abdurrahman Wahid al Indoneziei. Întâlnirea cu Jiang Zemin a dat Rusiei şi Chinei o nouă ocazie de a se 

pronunţa împotriva unei “lumi unipolare”, termenul lor preferat prin care denunţă dominaţia SUA pe plan internaţional. “Suntem pentru o ONU cu un rol mai puternic în problemele globale. Suntem în favoarea unei lumi multipolare bazată pe respectul pentru legea internaţională”, a declarat ministrul rus de Externe Igor Ivanov după întâlnirea dintre Vladimir Putin şi Jiang Zemin.

Preşedintele sud-coreean, Kim Dae-Jung a vorbit despre “miracolul din peninsula coreeană”, referindu-se la recenta apropiere dintre cele două Corei. 

“Noul mileniu începe cu un miracol în peninsula coreeană”, a spus el, referindu-se la summit-ul intercoreean care a avut loc la Phenian în luna iunie şi la reunirile familiilor despărţile de o jumătate de secol. 

Preşedintele sud-coreean a salutat sprijinul Naţiunilor Unite faţă de angajarea acestui proces şi a cerut participanţilor la summit să-i acoorde în continuare “sprijin şi interes”. “Reunificarea este scopul ultim al poporului coreean. Totuşi, ea trebuie să se realizeze în mod paşnic, indiferent cât timp va dura. Reunificarea trebuie să fie un succes pentru cele două părţi”, a subliniat el. 

Reprezentanţii Coreii de Nord au boicotat Summitul Mileniului, în semn de protest faţă de “controlul brutal” la care au fost supuşi, la Frankfurt, de către angajaţii companiei aeriene American Airlines.

*

Liderii lumii s-au angajat solemn la 7 septembrie, în a doua zi a summitului ONU, să consolideze mecanismele de menţinere a păcii ale organizaţiei, dar divergenţele asupra modalităţilor de intervenţie umanitară ridică îndoieli cu privire la eficienţa viitoarelor operaţiuni. Sub presiunea performanţei precare din ultima vreme a căştilor albastre în ce priveşte prevenirea masacrelor, o întrunire specială a Consiliului de Securitate al organizaţiei a adoptat o serie de orientări în sprijinul proiectului secretarului său general, Kofi Annan, de a întări autoritatea ONU. A fost a doua reuniune la nivel de şefi de stat şi guvern a Consiliului, organism ce are ca unică responsabilitate pacea mondială, după cea din ianuarie 1992.

Dar dacă SUA, Marea Britanie şi Canada au încercat să extindă aria de intervenţie în scopul prevenirii dezastrelor, Rusia şi China şi-au exprimat opoziţia fermă faţă de intervenţia în afacerile interne ale altui stat. Rezoluţia adoptată de cei cinci membri permanenţi ai Consiliului se referă la necesitatea de a asigura pentru operaţiunile organizaţiei trupe mai bine pregătite, capabile să reacţioneze mai rapid în situaţii de criză, fără a oferi însă prea multe detalii concrete, în special privind modul de finanţare a operaţtiunilor. Cele cinci ţări s-au întâlnit apoi într-o reuniune separată şi s-au angajat să ia măsuri de revitalizare a operaţiunilor de menţinere a păcii, între care şi reformarea actualului barem de contribuţii, care nu a mai fost modificat din 1973.

La sediul ONU lucrează în prezent doar 32 de ofiţeri militari, care trebuie să supervizeze 27000 de militari desfăşuraţi în 14 operaţiuni în întreaga lume, şi doar nouă ofiţeri de poliţie, care supervizează 9000 de trupe de ordine. Unul din motivele eşecului ONU din Rwanda a fost că stafful din New York s-a dovedit insuficient echipat pentru a răspunde unei note de avertisment de la un ofiţer de pe teren. Comisia de experţi a recomandat şi ca trupele desfăşurate să fie conduse de regulamente mai apropiate de cele ale unei armate naţionale: să fie autorizate să lupte, nu doar să observe, să nu se mai străduiască să fie imparţiale şi să fie dispuse să se opună tendinţelor de genocid. Când miliţiile sârbe din Bosnia masacrau civili în “zona de securitate” a ONU din Srebreniţa, trupele ONU nu au intervenit, neavând forţa sau autoritatea de a o face.

Membrii permanenţi ai Consiliului de Securitate au părut să aprobe propunerile experţilor, deşi rămâne problema finanţării reformelor. La acest capitol SUA sunt principalele vizate, având restanţe de peste 1 miliard de dolari la plata contribuţiei. Dar pentru ca rezoluţia adoptată la 7 septembrie să fie un lucru mai practic decât apelul la înfrângerea sărăciei programat pentru finele summitului ONU este nevoie de mai mult decât soluţionarea problemei restanţelor. 

Conform analiştilor politici, în faţa unei crize umanitare, de multe ori principalele ţări de pe glob nu pot declara că nu le interesează, dar nici nu se pot mobiliza pentru a pune în lucru resurse suficiente demarării unei acţiuni hotărâte. Aşa încât se prefac că de fapt cei implicaţi vor pacea şi o forţă armată de mici proporţii şi echipată cu armament redus este suficientă pentru a o menţine. Apoi, confruntate cu rezultatul inevitabil al acestei ipocrizii - eşuarea misiunii de menţinere a păcii - dau vina pe ONU şi cer reformarea sa. Reformele ar putea fi un lucru pozitiv, dar orice îmbunătăţire a structurilor ONU este zadarnică dacă membrii săi cei mai puternici folosesc organizaţia mai curând pentru a-şi ascunde propria ineficienţă, şi nu pentru a soluţiona probleme reale.

*

Liderii lumii întruniţi la summitul milenar al ONU de la New York au încheiat la 8 septembrie poate cea mai mare reuniune diplomatică din istorie cu o declaraţie extrem de ambiţioasă care îşi stabileşte ca obiective principale eliminarea sărăciei, oprirea răspândirii maladiilor infecţioase mortale şi consolidarea capacităţii ONU de menţinere a păcii. “Nu vom precupeţi nici un efort pentru a face din Naţiunile Unite un instrument mai eficient pentru urmărirea tuturor acestor priorităţi”, se arată în declaraţie.

Puţini se aşteaptă ca cele opt pagini de angajamente ambiţioase să fie şi puse în practică, cel puţin nu în măsură mai mare decât ar crede cetăţenii unei ţări promisiunile oamenilor lor politici. Dar declaraţia vine de la cel mai înalt nivel cu putinţă. “A fost mama tuturor reuniunilor la nivel înalt. S-a confirmat că ONU oferă unicul cadru viabil pentru consiliul sătesc al unui sat global”, a spus reprezentantul statului Singapore la ONU, Kishore Mahbubani.

Lăsând la o parte aspectul ceremonial asociat de obicei cu asemenea evenimente, adunarea s-a transformat într-un forum ad-hoc pentru examinarea performanţei ONU. Secretarul general al organizaţiei, Kofi Annan, a avertizat statele membre, în discursul final, că stă în puterea lor şi lor le revine responsabilitatea de a atinge scopurile enunţtate. “ONU sunteţi chiar voi. Doar voi puteţi hotărî dacă ONU se va ridica la înălţimea obiectivelor

propuse”. 

Înainte de summit, delegaţiile au avut şase luni la dispozţie pentru a pregăti planuri pentru transformarea promisiunilor în realitate, iar Kofi Annan a subliniat că va exista un program strict de monitorizare în acest sens. Mai multe agenţii din cadrul şi din exteriorul ONU lucrează deja la punerea în aplicare a promisiunilor. “Înjumătăţirea sărăciei în termen de 15 ani pare ceva inimaginabil”, a afirmat Mark Malloch Brown, directorul Programului ONU pentru Dezvoltare. “Dar este fezabil şi există oameni care să o facă”, a continuat acesta. 

Preşedintele Republicii Sud-Africane, Thabo Mbeki, a notat că în economia mondială există resursele şi mijloacele necesare reducerii sărăciei şi toate statele trebuie să înţeleagă acest lucru. Următorul pas este, în opinia sa, reformarea instituţiilor internaţionale majore, ca Fondul Monetar Internaţional, Banca Mondială, Organizaţia Mondială a Comerţului şi ONU. Specificul reformelor menite să consolideze capacitatea de menţinere a păcii a ONU, alt obiectiv major al Declaraţiei finale, va fi abordat în octombrie de Adunarea Generală a organizaţiei.

Kofi Annan s-a întâlnit în particular cu zeci de lideri. Cel puţin 185 de întâlniri la nivel de şefi de stat şi guvern, pe lângă cele câteva zeci desfăşurate în hoteluri şi misiuni diplomatice din zona New Yorkului, au avut loc la New York. Circa 85 de ţări participante au semnat sau ratificat aproape 300 de tratate şi convenţii, de cea mai mare atenţie bucurându-se două convenţii vizând interzicerea participării în conflicte armate a minorilor şi respectiv a vânzării sau utilizării copiilor în scopuri pornografice. “Cea mai mare provocare a lumii de azi este să ne asigurăm că globalizarea devine o forţă pozitivă pentru toţi, mai ales pentru cei mai vulnerabili, în particular pentru copii, cărora le aparţine viitorul”, s-a subliniat în Declaraţia finală. 

 

4. Situaţia din Orientul Mijlociu

Salim Zaanoun, înalt responsabil în cadrul OEP, a afirmat, vineri 8 septembrie a.c., că este posibilă o amânare a proclamării statului palestinian, fixată iniţial pentru data de 13 septembrie, dar nu mai târziu de 1 ianuarie 2001. 

“Consiliul Central al OEP (CCOEP) nu poate accepta o amânare sine die a proclamării statului palestinian, iar eu personal mă voi opune oricărei amânări după data de 1 ianuarie 2001”, a declarat preşedintele CCOEP, Salim Zaanoun. “Încă o amînare ar putea pune capăt visului de independenţă al palestinienilor”, a subliniat acesta. În opinia sa, CCOEP ar putea accepta o amânare a proclamării statului independent până pe data de 15 noiembrie, care este şi ziua când se aniversează prima proclamare, deşi simbolică, de independenţă a palestinienilor, la Alger în 1988. 

CCOEP ar putea, de asemenea, să amâne proclamarea statului pentru data de 1 ianuarie 2001, ziua în care Fatah, principala componentă a OEP, a declanşat, în 1965, lupta armată. 

Cei 129 de membri ai CCOEP se vor reuni, sâmbătă şi duminică, pentru a se pronunţa asupra menţinerii datei de 13 septembrie sau a unei noi amânări a proclamării independenţei de către palestinieni. 

Preşedintele Consiliului Legislativ Palestinian, Ahmed Qorei, a anunţat la Strasburg, că liderii palestinieni sunt pregătiţi pentru o amânare, dacă acest lucru va conduce la înregistrarea de progrese în cadrul procesului de pace. 

Israelul şi Statele Unite insistă ca palestinienii să aştepte o soluţionare pozitivă a negocierilor de pace (în prezent blocate) şi abia după aceea să proclame independenţa statului.

*

Israelienii şi palestinienii au anunţat că urmează să reînceapă, luni 11 septembrie a.c., o serie de negocieri “intensive” care ar putea să dureze până la cinci săptămîni şi se vor desfăşura atât în Israel, cât şi în teritoriile palestiniene, a declarat, la Gaza, ministrul palestinian al Coopeerării, Nabil Shaath. Declaraţia lui Shaath a confirmat o declaraţie făcută anterior de Arafat în cadrul Consiliului Central al OEP, reunit la Gaza. 

Consiliul nu a luat vreo decizie cu privire al proclamarea statului palestinian, prevăzută iniţial pentru 13 septembrie. “Chestiunea în prezent nu este aceea a proclamării unui stat sau de a amâna această proclamare, ci de a face un examen al procesului de pace, a rezultatelor sale şi viitorului său”, a declarat secretarul general al guvernului palestinian, Ahmad Abdelrahman. 

Reuniunea Consiliului palestinian a început sîmbătă, 9 septembrie şi a durat 2 zile. Principala temă aflată pe ordinea de zi a celor 113 delegaţi a fost chestiunea proclamării statului palestinian. Participanţii păreau, totuşi, la începutul reuniunii, să caute mai degrabă o modalitate de evitare a luării acestei decizii, pentru a mai acorda o şansă procesului de pace. 

Israelul a reafirmat că o proclamare unilaterală a independenţei de către palestinieni la 13 septembrie, fără un acord prealabil cu Statul evreu, ar echivala cu o sabotare a acordurilor de la Oslo. Această dată constituie cea de-a şaptea aniversare a acordurilor de la Oslo şi data limită fixată la 5 septembrie 1999 prin acordul israelo-palestinian de la Sharm-el-Sheikh.

Premierul israelian Ehud Barak a reiterat că Israelul îşi rezervă dreptul să ia unele “măsuri unilaterale” în cazul în care palestinienii îşi vor declara statul. În vederea salvării procesului de pace, preşedintele american, Bill Clinton, a avut la New York, o întrevedere de ultimă oră cu primul ministru israelian. “Discuţii intensive între liderii americani, israelieni şi palestinieni vor continua în zilele şi săptămânile următoare”, a declarat un purtător de cuvânt al Casei Albe, Nanda Chitre. 

Conform unui oficial israelian, care a dorit să-şi păstreze anonimatul, această întâlnire neaşteptată survine după eşecul întrevederilor avute de Bill Clinton, la Summit-ul Mileniului, cu Ehud Barak şi Yasser Arafat, în cadrul cărora nu s-a reuşit deblocarea impasului în procesul de pace. 

Suveranitatea asupra Ierusalimului şi în special asupra Locurilor sfinte, constituie, în continuare, principalul măr al discordiei. Palestinienii urmăresc să fixeze capitala noului lor stat la Ierusalim, în timp ce Israelul consideră ansamblul oraşului drept capitala sa “eternă şi indivizibilă”. 

 

5. Alegeri locale în FYROM

Peste 1,6 milioane de macedoneni au fost asteptaţi, duminică 10 septembrie a.c., la urne, pentru a-şi desemna autorităţile locale, iar acest scrutin va afecta, conform analiştilor politici, fragilul echilibru politic din Fosta Republică Iugoslavă a Macedoniei (FYROM).

Alegerile locale se organizează pentru a doua oară în Macedonia, după ce mica fostă republică iugoslavă şi-a proclamat independenţa în septembrie 1991. 

Alegerile locale reprezintă un test politic pentru coaliţia de guvernământ formată din Organizaţia Revoluţionară Internă din Macedonia - Partidul Democrat pentru Unitatea Naţională Macedoneană (VMRO-DPMNE), Alternativa Democrată şi Partidul Democratic al Albanezilor. Coaliţia de guvernământ de la Skopje este creditată cu şansa a doua şi va suferi, conform aceloraşi analişti politici, o grea înfrângere în aceste alegeri locale, trebuind să recunoască eşecul reformelor aplicate în cei doi ani de când se află la putere. Pe fondul puternicii crize din interiorul principalului partid de guvernământ, VMRO-DPMNE, opinia publică din Macedonia a fost surprinsă de declaraţia liderului acestuia, premierul Liubco Georgievski. Primul-ministru macedonean a anunţat că, în eventualitatea în care coaliţia de guvernământ nu va obţine o diferenţă de cel puţin 10 procente în faţa forţelor unite ale opoziţei, va organiza alegeri parlamentare anticipate. 

Conform sondajelor de opinie, macedonenii sunt decepţionaţi după doi de ani de guvernare a cabinetului Georgievski, în care îşi puseseră mari speranţe. Disputele din cadrul coaliţiei de guvernămînt, în special între VMRO-DPMNE şi Alternativa Democrată, soldate cu câteva remanieri guvernamentale şi efectele dezastruoase pentru economia ţării provocate de criza din Kosovo nu au putut duce la ameliorarea situaţiei sociale din fosta republică 

iugoslavă. Cea mai săracă republică din fosta Iugoslavie, Macedonia rămâne o ţară a controverselor. Cu o economie slabă şi cu o industrie agonizând după pierderea pieţelor ex-iugoslave, Macedonia este “sufocată” de un aparat administrativ mult prea mare faţă de necesităţile şi bugetul său.Statul este nevoit să inventeze tot felul de taxe şi impozite pentru a alimenta bugetul, în timp ce cetăţenii recurg la tot felul de tertipuri pentru a nu plăti impozitele. Şomajul a atins cote alarmante – 50%, iar salariul mediu pe economie a ajuns la 250-300 de mărci germane. Economia subterană este în floare şi reprezintă singura sursă de venit pentru majoritatea populaţiei. 

Eşecul guvernării cabinetului Georgievski a fost determinat de privatizările dubioase ale celor mai interesante obiective ale economiei macedoneane, nivelul ridicat de corupţie în rândul administraţiei de stat şi locale, precum şi de îmbogăţirea rapidă a unor membri ai coaliţiei de guvernământ. Coaliţia forţelor de opoziţie, coagulată în jurul social-democraţilor, l-a acuzat pe Georgievski de trădare şi că a vîndut ţara grecilor, bulgarilor şi albanezilor. Social-democraţii (foştii comunişti) au privit cu circumspecţie încercările guvernului condus de Liubco Georgievski de a ameliora nivelul proastelor relaţii cu toţi vecinii Macedoniei. Premierul macedonean este acuzat că este interesat doar de propunerile greceşti de achiziţionare a unor obiective economice mai mici sau mai mari din Macedonia, că este “deosebit de moale” în relaţia cu minoritatea albaneză din ţară, care reprezintă mai mult de un sfert din totalul populaţiei, şi că este foarte apropiat de guvernul de la Sofia. Georgievski crede însă că motivele eşecului guvernării sale sunt şi de ordin politic: unii macedoneni nu pot accepta faptul ca VMRO-DPMNE (partid de factură naţionalistă) guvernează împreună cu Partidul Democratic al Albanezilor. Pe de altă parte, această ultimă formaţiune politică este acuzată de Partidul Albanez al Prosperităţii Democratice că s-a îmbogăţit prin tot felul de afaceri de tip mafiot. 

Uniunea Social-Democrată din Macedonia în alianţă cu câteva mici partide încearcă să se folosească de nemulţumirea populaţiei pentru a reveni la putere. Macedonenii, care n-au uitat proasta guvernare a social-democraţilor până în 1997, sunt de părere că guvernului lui Liubco Georgievski guvernează chiar mai prost decât cel al actualului lider al partidelor din opoziţie, Branko Crvenkovski. 

Georgievski are nevoie de un succes răsunător pentru a rămâne la guvernare. Altfel, după înfrângerea aproape sigură în alegerile locale, va trebui să propună dizolvarea parlamentului, în care totuşi coaliţia de guvernământ deţine o majoritate lejeră, şi, probabil, organizarea de alegeri anticipate la sfârşitul acestui an. Este posibil, de asemenea, formarea unei noi majorităţi parlamentare în jurul social-democraţilor, fapt ce va provoca noi tensiuni în rândul partidelor din actuala coaliţie de guvernământ. 

În Macedonia domneşte un adevărat haos politic şi fiecare se pierde în sterile discuţii politice legate de importanţa acestor alegeri locale. Însă populaţia va fi cea care va decide dacă în fosta republică iugoslavă lucrurile vor continua ca şi până acum sau se impune o nouă schimbare politică, ale cărei viitoare efecte rămân o necunoscută. 

Alegerile generale în FYROM sunt prevăzute să se desfăşoare la sfârşitul anului 2002.

Surse ale opoziţiei din FYROM au declarat a doua zi după desfăşurarea alegerilor municipale, că primele rezultate neoficiale îi situează pe primul loc, apreciere contestată însă de coaliţia guvernamentală.

Coaliţia de opoziţie estimează că a câştigat 70 la sută din funcţiile de primar, cel mai important partid din coaliţie, Partidul Social-Democrat (SDMS), revendicând deja 16 primari aleşi din totalul de 124.

Pe de altă parte, Organizaţia Revoluţionară-Internă din Macedonia- Partidul Democrat pentru Unitatea Naţională a Macedoniei - principalul partid din coaliţia guvernamentală, este sigură de câştigarea a 21 posturi de primari, în alianţă cu Alternativa Democratică. Totodată, principalul partid albanez, Partidul Democratic al Albanezilor, aflat, de asemeni, la guvernare, apreciază că a câştigat deja 11 posturi.

Un al doilea tur de scrutin este programat pe 24 septembrie a.c., pentru departajarea candidaţilor care nu au fost aleşi în primul tur cu o majoritate simplă.

 

6. Alegeri legislative în Hong Kong

Şeful guvernului Regiunii Administrative Speciale Hong Kong, Tung Chee Hwa, a apreciat, luni 11 septembrie, că alegerile desfăşurate duminică pentru desemnarea celui de-al doilea Consiliu Legislativ de la retrocedarea teritoriului către China în 1997 au avut loc într-o manieră “liberă şi corectă”.

Chiar dacă rata de participare a fost oarecum mai scăzută faţă de scrutinul din 1998, operaţiunile de vot au decurs fără probleme şi s-au încheiat cu succes, a declarat Tung Chee Hwa.

Potrivit primelor date anunţate după închiderea urnelor, la vot s-au prezentat 1.331.080 persoane, adică 43,57 la sută din cei înscrişi pe listele elctorale. În 1998, rata de participare a fost de 53,29 la sută. După cum relevă un sondaj realizat la ieşirea de la urne, candidaţii Partidului Democrat, deşi înregistrează o scădere a popularităţii, şi-ar putea adjudeca o treime din cele 60 de locuri ale parlamentului din Hong Kong.

 

7. Moneda EURO

Europenii nu vor vedea bancnotele euro înainte de 1 ianuarie 2002, data oficială stabilită pentru intrarea în circulaţie a noii monede europene, în pofida dorinţei exprimate de majoritatea ţărilor membre ale zonei euro. Miniştrii europeni de Finanţe nu au reuşit, sâmbătă 10 septembrie a.c., la Versailles, să convingă Banca Centrală Europeană (BCE) să ridice vetoul său faţă de iniţiativa unei introduceri în circulaţie a monedei europene mai devreme decât termenul stabilit iniţial. 

Conform unor surse din forurile europene, BCE justifică refuzul său prin faptul că tratatul de la Maastricht nu prevede o asemenea introducere, chiar şi limitată, a noilor bancnote, înainte de data oficială fixată la 1 ianuarie 2002. Pe de altă parte, BCE se teme că falsificatoruii de bani ar putea încerca să tragă profit de pe urma unei introduceri parţiale în circulaţie a noilor bani. 

Comercianţii, susţinuţi de guvernele din majoritatea ţărilor europene, ceruseră punerea în circulaţie a noilor bancnote pe la jumătatea lunii decembrie 2001, de teamă că nu vor dispune de suficienţi bani lichizi în perioada de dublă circulaţie a noii monede şi monedelor naţionale. 

“Durata dublei circulaţii va fi de două luni”, a declarat Laurent Fabius, ministrul francez al economiei şi Finanţelor. Acest lucru practic înseamnă că marca germană, francul, lira italiană şi celelalte monede naţionale vor fi în uz până cel târziu la 28 februarie 2002. 

Absenţa preşedintelui BCE, Wim Duisenberg, de la reuniunea de la Versailles a suscitat unele critici din partea miniştrilor de Finanţe UE, cu atât mai mult cu cât participanţii aveau de evaluat situaţia monedei europene după scăderea record suferită în cursul săptămânii trecute. 

